CELEX: 62019TN0279
Language: el
Date: 2019-04-27 00:00:00
Title: Υπόθεση T-279/19: Προσφυγή της 27ης Απριλίου 2019 — Front Polisario κατά Συμβουλίου

1.7.2019   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 220/41
            
         
      Προσφυγή της 27ης Απριλίου 2019 — Front Polisario κατά Συμβουλίου
      (Υπόθεση T-279/19)
      (2019/C 220/52)
      Γλώσσα διαδικασίας: η γαλλική
      
         Διάδικοι
      
      
         Προσφεύγον: Front populaire pour la libération de la Saguia el-Hamra et du Rio de Oro (Front Polisario) (εκπρόσωπος: G. Devers, δικηγόρος)
      
         Καθού: Συμβούλιο της Ευρωπαϊκής Ένωσης
      
         Αιτήματα
      
      Το προσφεύγον ζητεί από το Γενικό Δικαστήριο:
      
                  —
               
               
                  να κρίνει παραδεκτή την προσφυγή·
               
            
                  —
               
               
                  να ακυρώσει την προσβαλλόμενη απόφαση·
               
            
                  —
               
               
                  να καταδικάσει το Συμβούλιο στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής του κατά της απόφασης (ΕΕ) 2019/217 του Συμβουλίου, της 28ης Ιανουαρίου 2019, σχετικά με τη σύναψη συμφωνίας, υπό μορφή ανταλλαγής επιστολών μεταξύ της Ευρωπαϊκής Ένωσης και του Βασιλείου του Μαρόκου, για την τροποποίηση των πρωτοκόλλων αριθ. 1 και αριθ. 4 της ευρωμεσογειακής συμφωνίας σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και του Βασιλείου του Μαρόκου, αφετέρου (ΕΕ 2019, L 34, σ. 1), το προσφεύγον προβάλλει δέκα λόγους ακυρώσεως.
      
                  1.
               
               
                  Με τον πρώτο λόγο προβάλλεται ότι το Συμβούλιο δεν ήταν αρμόδιο να εκδώσει την προσβαλλόμενη απόφαση, στο μέτρο που η Ευρωπαϊκή Ένωση και το Βασίλειο του Μαρόκου δεν ήταν αρμόδια να συνάψουν διεθνείς συμβάσεις που αφορούν τη Δυτική Σαχάρα, στη θέση του λαού της περιοχής αυτής, ο οποίος εκπροσωπείται από το Front Polisario.
               
            
                  2.
               
               
                  Με τον δεύτερο λόγο προβάλλεται παράβαση της υποχρέωσης εξέτασης όλων των κρίσιμων στοιχείων της υπόθεσης, στο μέτρο που το Συμβούλιο δεν έλαβε υπόψη το γεγονός ότι η διεθνής συμφωνία που συνήφθη με την προσβαλλόμενη απόφαση αποτέλεσε το αντικείμενο προσωρινής εφαρμογής, για διάστημα 12 ετών, στην περιοχή της Δυτικής Σαχάρας, κατά παράβαση του χωριστού και διακριτού καθεστώτος της.
               
            
                  3.
               
               
                  Με τον τρίτο λόγο προβάλλεται παράβαση της υποχρέωσης εξέτασης του σεβασμού των ανθρωπίνων δικαιωμάτων και του διεθνούς ανθρωπιστικού δικαίου, στο μέτρο που κατά την έκδοση της προσβαλλόμενης απόφασης το Συμβούλιο δεν προέβη σε εξέταση του ζητήματος του σεβασμού των ανθρωπίνων δικαιωμάτων στο κατεχόμενο έδαφος των Σαχράουι.
               
            
                  4.
               
               
                  Με τον τέταρτο λόγο προβάλλεται προσβολή των δικαιωμάτων άμυνας, στο μέτρο που το Συμβούλιο δεν διαβουλεύθηκε με το Front Polisario, μόνο εκπρόσωπο του λαού της Δυτικής Σαχάρας, πριν εκδώσει την προσβαλλόμενη απόφαση.
               
            
                  5.
               
               
                  Με τον πέμπτο λόγο προβάλλεται παραβίαση των θεμελιωδών αρχών και αξιών που διέπουν τη διεθνή δράση της Ένωσης. Το προσφεύγον εκτιμά, ειδικότερα, ότι η διεθνής συμφωνία η οποία συνήφθη με την προσβαλλόμενη απόφαση εφαρμόζεται στο έδαφος της Δυτικής Σαχάρας στο πλαίσιο της πολιτικής προσάρτησης που ακολουθείται από το Βασίλειο του Μαρόκου και των συστηματικών παραβιάσεων των ανθρωπίνων δικαιωμάτων που συνεπάγεται η πολιτική αυτή.
               
            
                  6.
               
               
                  Με τον έκτο λόγο προβάλλεται προσβολή του δικαιώματος αυτοδιάθεσης, στο μέτρο που η διεθνής συμφωνία που συνήφθη με την προσβαλλόμενη απόφαση εφαρμόζεται στη Δυτική Σαχάρα κατά παράβαση, αφενός, του χωριστού και διακριτού καθεστώτος του εδάφους αυτού και, αφετέρου, του δικαιώματος του λαού των Σαχράουι στην ακεραιότητα του εδάφους του.
               
            
                  7.
               
               
                  Με τον έβδομο λόγο προβάλλεται παραβίαση της αρχής της σχετικότητας των συμβάσεων, δεδομένου ότι ο λαός της Δυτικής Σαχάρας, όπως εκπροσωπείται από το Front Polisario, δεν έδωσε τη συναίνεσή του για τη διεθνή συνθήκη που συνήφθη με την προσβαλλόμενη απόφαση.
               
            
                  8.
               
               
                  Με τον όγδοο λόγο προβάλλεται προσβολή του εναερίου χώρου της Δυτικής Σαχάρας, στο μέτρο που η προσβαλλόμενη απόφαση, επικυρώνοντας την παράνομη πρακτική που προκλήθηκε λόγω της προσωρινής εφαρμογής της διεθνούς συμφωνίας που συνήφθη με την ίδια, περιέλαβε τον εναέριο χώρο των Σαχράουι στο πεδίο εφαρμογής της εν λόγω συμφωνίας.
               
            
                  9.
               
               
                  Με τον ένατο λόγο προβάλλεται ότι παραβιάστηκε το δίκαιο περί διεθνούς ευθύνης, στο μέτρο που με την προσβαλλόμενη απόφαση η Επιτροπή, αφενός, παραβιάζει την υποχρέωση μη αναγνώρισης της παράνομης κατοχής της Δυτικής Σαχάρας και, αφετέρου, παρέχει βοήθεια και συνδρομή στην κατάσταση αυτή.
               
            
                  10.
               
               
                  Με τον δέκατο λόγο προβάλλεται παραβίαση της υποχρέωσης σεβασμού του διεθνούς δικαίου των ανθρωπίνων δικαιωμάτων και του διεθνούς ανθρωπιστικού δικαίου, στο μέτρο που η τήρηση των διεθνών υποχρεώσεων της Ένωσης προς τον λαό της Δυτικής Σαχάρας συνεπάγεται, κατ’ ελάχιστον, την παράλειψη έκδοσης της προσβαλλόμενης απόφασης του Συμβουλίου, στο μέτρο που η απόφαση αυτή επιτρέπει να τεθεί σε ισχύ διεθνής συμφωνία που εφαρμόζεται στο τμήμα της Δυτικής Σαχάρας το οποίο τελεί υπό μαροκινή κατοχή.